Arne Philip Fraas

Arne Philip Fraas (født 8. oktober 1929 i Bergen, død 18. november 2019) var en norsk filmregissør, filmprodusent og prosjektleder bosatt i Oslo; fra 2007 og fram til sin død på Gjøvik. 

Fraas ble utdannet ved «Television Workshop of New York» i film- og TV-produksjon, «American Institute of Broadcasting», og deltok i tallrike seminarer og symposier vedrørende film og videoproduksjon i USA, Norge og Nederland. Han tilbrakte de første 20 årene av sin karriere i USA, for det meste i New York i stillinger som Associate Producer, Production Supervisor, Production Manager og Unit Manager ved CBS, ABC og NET (det senere PBL/NPR).

Som Unit Manager var han blant annet logistikkansvarlig for en ABC-produsert TV-film, «The Legend of Silent Night», med James Mason, regissert av Danny Mann. Innspillingen fant sted i Østerrike og i Bayern. 

Fraas var også del av den innovative produksjonsenheten «ABC Wide World of Sports». Tidlig i sekstiårene, i videotapens pionertid, var han produsent ved «Videotape Productions», et selskap eid av 3M og Ampex.

Under den 15. sesjon i FNs Generalforsamling i 1960, var det Fraas som ledet mediadekningen og høstet æren for å ha vist verden de berømte bildene av at Nikita Khrusjtsjov banket skoen sin i bordet.

Han returnerte til Norge i 1971, og etter samarbeid, først med Teamfilm, derpå med Centralfilm AS, regisserte og produserte han to år senere for sistnevnte selskap, Ragnarock, filmen fra Ragnarockfestivalen i Holmenkollen. I 1974 startet Fraas «Sensorium Communicators Corp. AS» i Oslo. Produksjonsselskapet produserte tallrike reklamefilmer og industrielle presentasjoner for oppdragsgivere som SAAB, Freia, Nidar-Bergene, Idun, Bergen Bank, Dagbladet, Collet-Marwell Hauge, Pepsi, Kløverhusets fabrikker, Norwegian Contractors, BOKONOR og Saga Petroleum.  

Fraas ble nominert til en «CLIO»-pris og to «SAWA»-priser i Cannes 1977 og 1978. Han er videre belønnet med en «Sylvania Award», i tillegg til femten N.A.F.-diplomer. I slutten av åttiårene startet han «Scandinavian Resort Development Group Inc»., – et eiendomsprosjekt i Orlando, Florida, som han senere overtok ledelsen av. I 1998 ble han pensjonert.

Filmografi 
 Ragnarock (1973) – produsent, regissør og redigering.
 Diverse reklamefilmer og industrielle kortfilmer (1971 – 1989) – produsent og regissør.
 Jeff & Jeri (1968) – idé, regi og produksjon.
 Sognesaft – musikkfilm om rockegruppa Saft, idé, regi og redigering.
 Ragnarock DVD + Dbl CD. Universal Music & Nasjonalbiblioteket, Oslo 2009.

Priser 
 Sylvania Award 1957 – som TV Director ved KTRK-TV, Houston, TX, for vitenskapelig programserie rettet mot ungdom.
 Femten diplomer fra Norsk Annonsørforening (1975/1988).
Prisnominasjoner: 
 1977 Festival international de la publicité de Cannes, SAWA-pris for SAAB "Vinterbilen".
 1978 Festival international de la publicité de Cannes, SAWA-pris for Anker batterier "Date stamping". 
 1978 CLIO  Award, NYC, for SAAB "Vinterbilen".

Referanser

Litteratur 
 Anon.: Showing the United Nations to the World (p. 17-19). TV Guide 11.-17. February 1961.
 Anon.: TV-fotografen som filmet Nikita Khrusjtsjov. Fedrelandsvennen 23. mai 1961, s. 6.
 Anon.: Nikita minnet om en vestlandsbonde. Aftenposten Aften 25. mars 1972, s. 4.
 Anon.: Bergensk buntmaker … Bergens Tidende 24. februar 1967, s. 9.
 Theo [Leonard] Findahl: Nordmann vekker oppmerksomhet. Aftenposten 4. mai 1961, s. 3.
 Richard F. Sheppard: Historic TV – The U.N. on camera. New York Times. October 16, 1960.

Eksterne lenker 
 
  http://www.adressa.no/kultur/musikk/article560984.ece    
  https://web.archive.org/web/20051227060405/http://kamelen.edbavd.no/protest/protest2003.html   
  https://web.archive.org/web/20080424020129/http://www.rockegalla.no/ragnarock.htm 

Norske filmregissører
Personer fra Bergen kommune